ธปท.เผยนำภัยแล้งประเมินการเติบโตทางศก.รอบหน้า
ธปท.ชี้ภัยแล้งยังไม่กระทบภาคอุตสาหกรรม แม้ครัวเรือนบางพื้นที่จะตื่นตระหนกกับการขาดแคลนน้ำใช้ คาดกระทบจีดีพี 0.1-0.5%
15 ก.ค. 2558

ธปท.ชี้ภัยแล้งยังไม่กระทบภาคอุตสาหกรรม แม้ครัวเรือนบางพื้นที่จะตื่นตระหนกกับการขาดแคลนน้ำใช้ คาดกระทบจีดีพี 0.1-0.5% 
นายเมธี สุภาพงษ์ ผู้ช่วยผู้ว่าการสายนโยบายการเงิน ธนาคารแห่งประเทศไทย (ธปท.) เปิดเผยว่า ขณะนี้เท่าที่สอบถามสถานการณ์ภัยแล้งยังไม่พบผลกระทบต่อภาคอุตสาหกรรม แม้ว่าบ้านเรือนจะตื่นตระหนกกับปัญหาการขาดแคลนน้ำใช้เพื่อการอุปโภคบริโภคในบางพื้นที่อย่าง จ.ประทุมธานี อาทิ ย่านคลอง 5 หรือ คลอง 13 แต่กรณีดังกล่าวยังไม่ใช่การขาดแคลนน้ำในวงกว้าง 
ขณะเดียวกันภาคอุตสาหกรรมได้มีการเตรียมรับมือกับปัญหาน้ำเอาไว้ค่อนข้างดี มีน้ำใช้เป็นของตัวเอง โดยเฉพาะในนิคมอุตสาหกรรมต่างๆเท่าที่สอบถามดูก็ยังไม่มีแหล่งไหนขาดน้ำ โดยเฉพาะอุตสาหกรรมในนิคมภาคตะวันออกที่เคยมีปัญหาการขาดน้ำมาก่อนหน้านี้ ก็ยังไม่มีรายงานว่ามีปัญหาขาดน้ำแต่อย่างใด 
“แต่ปัญหาภัยแล้งในปีนี้ก็ยังวางใจไม่ได้ ธปท.เรายังติดตามสถานการณ์อย่างใกล้ชิดต่อไป เพื่อดูว่าภัยแล้งจะกระทบการขยายตัวทางเศรษฐกิจ(จีดีพี)ปีนี้อย่างไรหรือไม่ แต่ตอนนี้ยังไม่เห็นอะไรชัดเจนนัก ยังต้องตามดูฝนว่าจะตกทันหรือไม่ ดูน้ำต้นทุนในเขื่อน ซึ่งถ้าฝนตกมาในช่วงต้นเดือนส.ค.นี้คงกระทบไม่มาก แค่เลื่อนการทำข้าวนาปีออกไป ซึ่งกระทบภัยแล้งน้อยสุดน่าจะอยู่ที่ประมาณ0.1% ของจีดีพี แต่ถ้าฝนทิ้งช่วงนานเกิดผลกระทบรุนแรงต่อเนื่อง ผลกระทบจะอยู่ที่ประมาณ 0.5% ของจีดีพี อย่างที่ท่านรมว.คลังว่าไว้ ซึ่งเท่าที่คาดในเบื้องต้นผลกระทบน่าจะอยู่ที่ 0.1-0.5% ของจีดีพีในปีนี้ จากที่ธปท.คาดไว้ที่ 3%” นายเมธีกล่าว
ด้านนายจิรเทพ เสนีวงศ์ ณ อยุธยา โฆษก ธปท. เปิดเผยว่า ประเด็นภัยแล้งยังต้องติดตามดูต่อไป แม้จะยังไม่กระทบต่อภาคธุรกิจอุตสาหกรรม เพราะในภาพรวมอุตสาหกรรมยังสามารถใช้น้ำน้ำจากประปานครหลวงและประปาในภูมิภาคได้ตามปกติ และในช่วงเกิดฝนขาดช่วงภาคอุตสาหกรรมก็มีน้ำสำรองไว้ใช้เองได้อย่างน้อย 1-2 วัน นอกจากนั้นโดยทั่วไปหลายๆที่ก็มีบ่อบาดาลไว้ใช้ได้